Kampioenetrofee 2006

Die Kampioenetrofee 2006 (Engels: 2006 ICC Champions Trophy) is van 7 Oktober tot 5 November 2006 in Indië beslis. Dit was die vyfde Kampioenetrofee in EDI-krieket wat deur die Internasionale Krieketraad (IKR) aangebied is.

Die tien destydse toetskrieketlande het aan die Kampioenetrofee 2006 deelgeneem: Australië, Bangladesj, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe. Die vier laagste spanne op die EDI-ranglys soos op 1 April 2006 het in die kwalifiseringsrondte gespeel, waarvan die twee beste spanne tot die groepfase gevorder het. Die groepfase het uit twee groepe met vier spanne elk bestaan, waarvan elke span een keer teen al die ander spanne van die groep gespeel het. Die twee beste spanne van elke groep het hierna vir die halfeindrondte gekwalifiseer en die wenners het mekaar in die eindstryd ontmoet.

Australië, Nieu-Seeland, Suid-Afrika en Wes-Indië het vir die halfeindrondte gekwalifiseer, wat dit die eerste vername IKR-toernooi sedert die Krieketwêreldbeker 1975 gemaak het, waartydens geen span van die Indiese subkontinent die uitklopfase gehaal het nie. Australië het Nieu-Seeland en Wes-Indië het Suid-Afrika geklop, waardeur Australië en Wes-Indië in die eindstryd ontmoet het. In die eindstryd op die Brabourne-stadion in Mumbai het Australië die verdedigende kampioen Wes-Indië met agt paaltjies (D/L-metode) verslaan en sodoende sy eerste Kampioenetrofeetitel gewen. Saam met hul oorwinnings tydens die krieketwêreldbekertoernooie in 1987, 1999 en 2003 was dit Australië se vierde internasionale kriekettitel. Die gasheer Indië is reeds in die groepfase uitgeskakel.

Toewysing 
Die Internasionale Krieketraad het Indië as gasheer vir die Kampioenetrofee 2006 aangewys.

Deelnemers 
Die destydse tien toetslande het regstreeks vir die Kampioenetrofee 2006 gekwalifiseer: Australië, Bangladesj, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe. Die deelnemende spanne is bepaal volgens die IKR se EDI-ranglys soos op 1 April 2006. Bangladesj het op 23 Maart 2006 die laaste kwalifiserende span geword, nadat hulle Kenia verbygesteek het. Die ses beste spanne op die IKR se EDI-ranglys (Australië, Suid-Afrika, Pakistan, Nieu-Seeland, Indië en Engeland) het regstreeks vir die groepfase gekwalifiseer, terwyl die volgende vier spanne (Sri Lanka, Wes-Indië, Zimbabwe en Bangladesj) in ’n kwalifiseringsrondte moes speel om te bepaal watter twee spanne tot die hooftoernooi vorder. Geen assosiaatlid het aan die toernooi deelgeneem nie.

Stadions 
Tydens die toernooi is vier Indiese stadions gebruik. Altesaam 21 wedstryde is tydens die Kampioenetrofee 2006 gespeel, waaronder twee halfeindstryde en die eindstryd.

Formaat 
Die Kampioenetrofee 2006 is oor 30 dae tussen tien verskillende spanne oor 21 wedstryde beslis. Dit het op 7 Oktober 2006 op die Inderjit Singh Bindra-stadion in Mohali met die kwalifiseringswedstryd tussen Bangladesj en Sri Lanka begin. Die toernooi het geëindig op die Brabourne-stadion in Mumbai op 5 November met die eindstryd tussen Australië en Wes-Indië, waartydens Australië die Kampioenetrofee ingepalm het.

Kalender 
Die volgende tabel dui die Kampioenetrofee 2006 se daaglikse program aan. ’n Pers blokkie dui op wedstryde tydens die kwalifiseringsrondte, ’n siaan blokkie die groepfase, ’n groen blokkie die uitklopfase en ’n geel blokkie op die eindstryd.

Kwalifiseringsrondte en groepfase 
Die Kampioenetrofee 2006 is deur tien nasionale krieketspanne beslis. Die ses beste spanne op die EDI-ranglys soos op 1 April 2006 het vir die groepfase gekwalifiseer, terwyl die vier volgende spanne in die kwalifiseringsrondte begin het, waarvandaan die twee beste spanne die groepfase gehaal het. In die kwalifiseringsrondte het die vier spanne een wedstryd elk teen die ander drie spanne gespeel. Twee punte is vir ’n oorwinning toegeken, een vir ’n onbesliste wedstryd en geen punte vir ’n nederlaag: spanne wat met dieselfde aantal punte geëindig het, is volgens lopietempo, dan boultempo en dan die uitslag van die direkte ontmoeting gerangskik. Die twee beste spanne van albei groepe het na die groepfase deurgedring.

Die groepfase is deur agt spanne in twee groepe van vier elk beslis, waartydens elke span een wedstryd teen elk van die ander spanne in dieselfde groep gespeel het, dus het elke span drie wedstryde in die groepfase gespeel. Die kwalifisering was gegrond op dieselfde kriterias as in die kwalifiseringsrondte.

Uitklopfase 
Van die begin van dié fase af het die toernooi ’n uitklopformaat aangeneem wat uit drie wedstryde bestaan het: twee halfeindstryde en die eindstryd. Die twee beste spanne van elke groep het na die uitklopfase deurgedring. Die groepwenner van albei groepe het teen die naaswenner van die ander groep in die halfeindstryde gespeel. Elke wedstryd in die uitklopstadium moes met ’n oorwinning vir een van die spanne eindig. As daar ná albei kolfbeurte ’n gelykopuitslag was, is die wedstryd deur ’n uitboul beslis.

Wedstryde

Kwalifiseringsrondte

Groepfase

Groep A

Groep B

Uitklopfase

Halfeindrondte

Eindstryd

Statistiek

Meeste lopies en paaltjies

Sien ook

Verwysings

Eksterne skakels 
  Kampioenetrofee 2006 op ESPNcricinfo

Geskiedenis van Indië
Krieketkompetisies in Indië
2006
Sport in 2006